Τοπικά+Προϊόντα

= **Κερκυραϊκά Φαγητά και Προϊόντα ** =

ΚΕΡΚΥΡΑΪΚΑ ΦΑΓΗΤΑ Ως επακόλουθο των 410 χρόνων Βενετικής κυριαρχίας ήταν οι **Βενετοί** να επιβάλουν στην Κέρκυρα τη δική τους κουζίνα και το δικό τους τρόπο διατροφής. Αυτοί έφεραν καινούργια προϊόντα και δίδαξαν στους Κερκυραίους πώς να τα τρώνε. Το καλαμπόκι, η ντομάτα, τα φασόλια, η πιπεριά, αλλά και ο καφές, η σοκολάτα και πολλά άλλα ήρθαν στην Κέρκυρα από τους Βενετσιάνους. Σύντομα όμως εκτιμήθηκαν από τους Κερκυραίους και ενσωματώθηκαν στην καθημερινή διατροφή τους και έτσι φθάνουν ως τις μέρες μας σχεδόν αναλλοίωτα. Με **τυπικά μεσογειακά χαρακτηριστικά** (κοινή βάση το λάδι, τα λαχανικά, τα ζυμαρικά και πολλά μυρωδικά) η σημερινή Κερκυραϊκή κουζίνα αναδεικνύει τις ξεχωριστές επιδράσεις που δέχτηκε το νησί.
 * media type="custom" key="13962710" || Η Κέρκυρα είναι ένα εύφορο νησί που διακρίνεται για τα προϊόντα που παράγει. Τα πιο φημισμένα γεωργικά προϊόντα είναι το εξαιρετικό λάδι, τα πορτοκάλια Μέρλιν και το κουμ–κουάτ. Μην παραλείψετε να δοκιμάσετε και τα παραδοσιακά γλυκά του νησιού. Δοκιμάστε τις μάντολες (καραμελωμένα αμύγδαλα), το παστέλι που παρασκευάζεται από ντόπιο μέλι και σουσάμι ή αμύγδαλα ή φιστίκια και το μαντολάτο που φτιάχνεται από αμύγδαλα, ζάχαρη, βανίλια και μέλι. Φυσικά θα πιείτε και μια τσιτσιμπύρα, το αναψυκτικό που φτιάχνεται μόνο στην Κέρκυρα και παρασκευάζεται από χυμό λεμονιού, φυσικό λεμονέλαιο, τριμμένο τζίντζερ, σταφίδες, νερό και ζάχαρη.  ||


 * **Μπιάνκο: ** άσπρο ψάρι (συνήθως μπακαλιάρος, σκορπιός ή κέφαλος) της κατσαρόλας, με λεμόνι, σκόρδο και πιπέρι.
 * **Μπουρδέτο: ** παχύ ψάρι (συνήθως σκορπιός) με κόκκινη καυτερή σάλτσα και πολύ κοκκινοπίπερο!
 * **Παστιτσάδα: ** με κόκορα ή μοσχάρι στην κατσαρόλα και φρέσκια ντομάτα, κρεμμύδι, κανέλλα, πιπέρι και χοντρά μακαρόνια.
 * **Σοφρίτο: ** μοσχαράκι στην κατσαρόλα με άσπρη σάλτσα, άσπρο πιπέρι, σκόρδο μαϊντανό και λευκό κρασί. Σερβίρεται με πουρέ ή πατάτες.
 * **Παραδοσιακά αλλαντικά: **το «νούμπουλο» (από χοιρινό κόντρα φιλέτο), το σαλάδο (σαλάμι αέρος) και τα λουκάνικα είναι προϊόντα της παλιάς εποχής που μπορείτε να βρείτε ακόμα και σήμερα στην αγορά

Κουμ κουάτ


Το κουμ – κουάτ, είναι μια ποικιλία μικρού κινέζικου πορτοκαλιού. Το έφερε στην Κέρκυρα ο Άγγλος ταξιδευτής Μέρλιν το 1924. Το γόνιμο έδαφος του νησιού, το άφθονο τρεχούμενο νερό και το ήπιο κλίμα του δημιουργούν τις κατάλληλες συνθήκες για την καλλιέργεια του ευαίσθητου αυτού εσπεριδοειδούς. Έτσι, πολύ γρήγορα διαδόθηκε η καλλιέργειά του κυρίως στις περιοχές της βόρειας Κέρκυρας όπου οι ιδιαίτερες κλιματολογικές συνθήκες ευνόησαν την ανάπτυξή του. Αξίζει να αναφέρουμε ότι το κουμ κουάτ καλλιεργείται μόνο στην Κέρκυρα και είναι αναγνωρισμένο ως προϊόν «προστατευόμενης γεωγραφικής ένδειξης». Άλλες χώρες που καλλιεργείται είναι η Ιαπωνία και η Φλόριντα των Ηνωμένων Πολιτειών. Το μέγεθος του κουμ κουάτ είναι ίσο μ’ ένα μεγάλο κεράσι, το χρώμα του είναι πορτοκαλί και η γεύση του γλυκόπικρή. Από το κουμ κουάτ παράγεται το ομώνυμο λικέρ που είναι γνωστό ως το παραδοσιακό ποτό της Κέρκυρας. Επίσης, φτιάχνεται γλυκό του κουταλιού και φρουί γλασέ. Γενικά, η καλλιέργεια και η παραγωγή του κουμ – κουάτ συμβάλει στην οικονομία του νησιού, αφού ως παραδοσιακό προϊόν, έρχεται πρώτο στις προτιμήσεις των επισκεπτών του νησιού. ** Πορτοκάλια Μέρλιν ** Πρόκειται για μια ξεχωριστή ποικιλία πορτοκαλιών, την οποία έφερε στο νησί ο Άγγλο ταξιδευτής Μέρλιν – ο ίδιος που έφερε και το κουμ κουάτ – και γι’ αυτό πήρε και το όνομά του. Tα πορτοκάλια αυτά τα έφερε από την Αμερική και τα πρωτοκαλλιέργησε στο κτήμα του. Σιγά – σιγά η καλλιέργειά τους διαδόθηκε σε όλο το νησί αλλά σε άλλες περιοχές της Ελλάδας.

** Μάντολες ** Μάντολα είναι ένα παραδοσιακό γλυκό της Κεφαλλονιάς, αλλά συναντιέται γενικότερα στα Επτάνησα. Μάντορλα στα ιταλικά είναι το αμύγδαλο - μια από τις πολλές ιταλικές λέξεις, προερχόμενες από την περίοδο εκείνη όπου το νησί διοικούνταν από Βενετσιάνους. Βέβαια, η λέξη μάντολα προφέρεται πολύ πιο εύκολα από το μάντορλα, γι' αυτό κι επικράτησε. ** Μαντολάτο ** Το μαντολάτο είναι είδος γλυκίσματος με αμύγδαλα, τυπικό γλυκό των Βενετσιάνων. Κατά την Ενετοκρατία, το μαντολάτο ήταν το αγαπημένο γλυκό της αριστοκρατίας. Το μαντολάτο, εκτός από αμύγδαλα περιέχει μέλι, ζάχαρη, ασπράδια αυγών χτυπημένα σε μαρένγκα. Το όνομά του προέρχεται από την ιταλική λέξη mandorla (αμύγδαλο) και σήμερα είναι δημοφιλές στα Επτάνησα.

** Τσιτσιμπύρα ** Η συνταγή προέρχεται από την Αγγλία, ωστόσο, ορισμένοι Κερκυραίοι μαθαίνουν να παρασκευάζουν το «βασιλικό αναψυκτικό». Το 1864, η αγγλική κυριαρχία τερματίζεται, οι Άγγλοι φεύγουν από το νησί, αλλά η τσιτσιμπύρα παραμένει. Οι μετρημένοι στα δάχτυλα παρασκευαστές της παίρνουν άδεια και αρχίζουν να τη σερβίρουν στα καφενεία. Αρκετά χρόνια αργότερα, το 1920, ο Χριστόφορος Χειμαριός αποφασίζει να οργανώσει τη δουλειά και έτσι δημιουργεί ένα εργαστήριο για την παραγωγή του πρώτου αναψυκτικού της Κέρκυρας.Η τσιτσιμπύρα «κουβαλά» την νεότερη ιστορία της Κέρκυρας, αποτελεί σήμα κατατεθέν των Επτανήσων από την εποχή της αγγλικής κυριαρχίας και γνωρίζει μεγάλη επιτυχία στα καφέ, τις ταβέρνες και τα μίνι μάρκετ του νησιού. Διατηρείται αποκλειστικά στο ψυγείο, σαν το γάλα, για αυτό και δεν είναι εύκολη η εξαγωγή της. **Ελαιοκαλλιέργεια** Οι απέραντοι ελαιώνες της Κέρκυρας, εκτός από τα καταπληκτικά τοπία που δημιουργούν στην κατάφυτη κερκυραϊκή ύπαιθρο, συμβάλουν και στην οικονομική ευημερία του νησιού. Η ελαιοκαλλιέργεια διαδόθηκε στο νησί την περίοδο της Ενετοκρατίας. Σήμερα, η ελιά αποτελεί το βασικό αγροτικό προϊόν του νησιού. Η ποικιλία της ελιάς που καλλιεργείται σε συνδυασμό με το ιδιαίτερο κλίμα του νησιού (ήπιο κλίμα με υψηλό ποσοστό υγρασίας και πολλές βροχοπτώσεις από το Νοέμβριο έως τον Μάρτιο) δίνει λάδι εξαιρετικής ποιότητας. Στις ταβέρνες και τα εστιατόρια του νησιού, όλα τα φαγητά μαγειρεύονται με ντόπιο λάδι. Η νοστιμιά τους ως ένα βαθμό οφείλεται και στο ελαιόλαδο

Σαπωνοποιείο Πατούνη

Στον αστικό ιστό της Κέρκυρας, στην καρδιά της παλιάς βιομηχανικής πόλης, διατηρείται ένα αυθεντικό κομμάτι του βιοτεχνικού παρελθόντος. **Το παλιό κτήριο, οι χώροι του, τα μηχανήματα των περασμένων δεκαετιών, οι τεχνικές παρασκευής σαπουνιού, που είναι ίδιες με εκείνες του 19ου αιώνα, οι μυρωδιές του λαδιού που αναδύονται παντού, προσφέρουν μια νοερή ξενάγηση στο χρόνο. Αναμφίβολα, μια επίσκεψη στο ιστορικό** **σαπωνοποιείο “****Πατούνη****”** **της Κέρκυρας, που βρίσκεται στην πλατεία Σαρόκο, σε “ταξιδεύει” σε περασμένες εποχές, στο βιοτεχνικό παρελθόν, που γνώρισε ημέρες ακμής.**
 * Ο Απόστολος Πατούνης, Μηχανολόγος Μηχανικός, είναι ο ιδιοκτήτης και συνεχιστής μιας οικογενειακής παράδοσης, που αρχίζει το 1850 στη Ζάκυνθο, με την ίδρυση της 1ης ελληνικής σαπωνοποιίας “Σπύρος Μπαζάκης & Σια “. **